יוסי אלפר

יוסי אלפר (נולד ב-30 בנובמבר 1942) הוא איש המוסד למודיעין ולתפקידים מיוחדים לשעבר, כיהן כמנהל מרכז יפה למחקרים אסטרטגיים.

ביוגרפיה
אלפר נולד בוושינגטון די. סי., בן למשפחה יהודית לא ציונית. בעקבות משפט אייכמן עלה ב-1962 לישראל. לאחר שנה בקיבוץ ולימוד עברית חזר לארצות הברית לסיום התואר הראשון בלימודי המזרח באוניברסיטת קולומביה.

ב-1964 התגייס לצה"ל ושירת כממלא מקום קצין (ממ"ק) כמורה לאנגלית. את פעילותו בתחום הביטחוני החשאי החל כשנקרא לתרגם לאנגלית ספרי הדרכה של צה"ל לצורך פעילות משלחת הסיוע הביטחונית לכורדיסטן. שימש קצין מודיעין ביחידת קישור לגורמי מערכת הביטחון האחרים. במהלך מבצע רוטב נקרא לבחון את ציוד הסיוע הישראלי החשאי למורדים בתימן על מנת לוודא שלא נושא כל זיהוי המקשר לישראל.

ב-1968 הצטרף למוסד ומילא בו תפקידים בכירים, בין היתר פעל בתחום הסיוע הביטחוני לכורדים, שימש שליח המוסד בשלוחה בלונדון ועסק בהערכת המודיעין לגבי איראן. ב-1974 במהלך שירותו כקצ"א באגף צומת שיגר עם תשעה מעמיתיו מכתב לראש המוסד יצחק חופי (מכתב שכונה "מכתב ההעשרה") ובו טענה על שחיתויות כספיות בארגון ושורת מחדלים ותקלות מקצועיות שהובילו לאובדן חיי אדם ולשיבוש יחסים מדיניים.

בשנים 1981 עד 1995 שימש עמית במרכז יפה למחקרים אסטרטגיים, הוא כיהן כסגנו של מנהל המרכז אהרון יריב וב-1993 כשיריב חלה מונה לממלא מקומו ושימש בתפקיד במשך שנה. הוא חיבר מאמרים ותוכניות לתוכנית שלום המבוססת על עקרון שתי מדינות לשני עמים, פינוי היישובים היהודים מיהודה ושומרון וחבל עזה ונסיגת ישראל לקו הירוק, כיהן כחבר הנהלת המועצה לשלום ולביטחון, ותמך בתוכנית ההתנתקות. לאחר עבודתו במרכז יפה עבד במשך חמש שנים בשלוחת המזרח התיכון של הוועד היהודי-האמריקאי עד שנת 2000. כמו כן שימש יועץ מיוחד לראש ממשלת ישראל אהוד ברק במהלך ועידת קמפ דייוויד. ב-2001 הקים יחד עם שר העבודה הפלסטיני ע'סאן חטיב, את אתר האינטרנט bitterlemons.org שמטרתו להפגיש ולקיים שיח בין ישראלים, פלסטינים ותושבי מדינות ערב.

חיים אישיים 
אלפר הכיר את רעייתו, אף היא עולה מארצות הברית, במהלך שהותו בקיבוץ. בנם הוא העיתונאי רוגל אלפר.

ספריו
מדינה בודדה: החיפוש החשאי של ישראל אחרי בעלות ברית באזור, 2016, זוכה פרס יצחק שדה לספרות צבאית ופרס למחקרים בביטחון ישראל ע"ש סא"ל מאיר ורחל צ'צ'יק.
וגר זאב עם זאב: המתנחלים והפלסטינים, 2001

קישורים חיצוניים

"כך כמעט חיסלנו את חומייני", כל הזמן
 
ראיון עם יוסי אלפר באתר justvision.org
The life and times of a Mossad agent, and what he did after quitting the spy gam

הערות שוליים

אנשי המוסד
בוגרי אוניברסיטת קולומביה
זוכי פרס יצחק שדה
זוכי פרס צ'צ'יק
ישראלים ילידי ארצות הברית
מחברי ספרי עיון ישראלים
סגל המכון למחקרי ביטחון לאומי
עולים בשנות ה-1960
ישראלים שנולדו ב-1942